El dictamen té per objecte l'anàlisi del Projecte de decret pel qual s'estableix la regulació del procediment electoral de les confraries de pescadors i les seves federacions.
El Projecte és conseqüència de l'entrada en vigor de la Llei del Parlament de Catalunya 22/2002, de 12 de juliol, de confraries de pescadors.
En el seu capítol cinquè es regula el règim general del procediment electoral que afecta els òrgans de govern de les confraries de pescadors, llurs federacions territorials i de la Federació Catalana de Confraries de Pescadors.
Alhora s'estableix que aquest procés d'elecció es regirà també per les disposicions que despleguin aquesta Llei (article 31).
Fins a la promulgació d'aquesta Llei, la regulació de les confraries de pescadors havia estat objecte del Decret 152/1991, de 17 de juny, que fou aprovat pel Govern en virtut de les competències que l'article 9.21 de l'Estatut atorga a la Generalitat en matèria de pòsits, un cop es varen transferir a la institució d'autogovern les funcions i els serveis en matèria de confraries de pescadors.
Així mateix, per mitjà d'una Ordre de 2 de juliol de 1991 es regularen les eleccions a les confraries de pescadors i a les seves federacions.
La regulació jurídica de confraries de pescadors ha estat objecte de diversos dictàmens d'aquesta Comissió Jurídica Assessora, en especial el núm. 33/97, relatiu al Projecte de decret pel qual es complementà el Decret núm. 152/1991, de 17 de juny, de regulació de les confraries de pescadors.
Més indirectament, i en la mesura 677 en què es tracta de disposicions de caràcter general que regulaven temes connexos amb l'activitat de les confraries o similars en el seu règim electoral, cal fer esment també dels dictàmens núm. 626/00 (Decret de creació de les taules sectorials del sector de la pesca) i núm. 113/02 (Decret de la taula sectorial de les activitats marítimes d'esbarjo), així com també dels dictàmens núm. 21/98 i 572/01, ambdós sobre el règim electoral de les cambres oficials de Comerç, Indústria i Navegació de Catalunya.
El caràcter preceptiu que té la intervenció d'aquesta Comissió Jurídica Assessora es fonamenta en allò que disposa l'article 3.1.b) de la seva legislació reguladora.
La competència de la Generalitat
La competència de la Generalitat per regular mitjançant decret aquest Projecte de disposició general es fonamenta, de forma específica, en les previsions de l'article 9.21 de l'Estatut d'autonomia, que atribueixen a la Generalitat, entre altres matèries, la competència exclusiva sobre pòsits i cooperatives.
Amb caràcter més general la competència es justifica també en virtut de les previsions que l'Estatut estableix en matèria de pesca.
El Govern disposa d'habilitació legal per aprovar aquest Projecte de decret, atès que l'article 31 de la Llei 22/2002, de 12 de juliol, de confraries de pescadors estableix que «el procés d'elecció dels òrgans de govern de les confraries de pescadors, de llurs federacions territorials i de la Federació Nacional Catalana de Confraries de Pescadors es regeix per aquesta Llei, per les disposicions que la desenvolupin i, amb caràcter supletori, pel que estableixin els estatuts de les confraries i de llurs federacions i pel règim electoral general».
I, en efecte, aquest Projecte de decret és una disposició que desplega la Llei.
D'altra banda, l'apartat cinquè de l'article 32 de la Llei estableix que «el procés electoral s'ha d'establir per reglament», que és l'objecte d'aquest Projecte de decret.
Tenint en compte el caràcter de disposició general del text elaborat pel Departament d'Agricultura, Ramaderia i Pesca que és objecte d'aquest Dictamen, queda justificat que adopti la forma de decret, segons el que disposa l'article 62 de la Llei 13/1989, de 14 de desembre, d'organització, procediment i règim jurídic de la Generalitat de Catalunya.
La documentació que integra l'expedient administratiu, elaborada per la Direcció General de Pesca i Afers Marítims, és, en general, d'un contingut molt breu i sintètic.
Justament per aquesta raó resulta escassament adequada a les normes de procediment i al caràcter del projecte de disposició que se sotmet a dictamen.
Per la seva banda, la memòria inclou una exposició succinta del procés d'elaboració del Projecte de decret.
Així mateix, a l'expedient s'incorpora un estudi econòmic cost-benefici en què es fa constar, sense motivació, que el projecte d'ordre no comportarà cap despesa.
S'hi inclou una breu i sobretot incompleta taula de vigències.
En el procés d'elaboració, el Projecte no ha estat sotmès a informació pública.
Així mateix, manca l'audiència directa a totes les confraries de pescadors, atès que la nova regulació proposada els afecta, i es per això que l'audiència donada a les federacions no es pot considerar suficient.
Ha estat formalitzat a l'expedient administratiu del Projecte de decret l'informe preceptiu interdepartamental d'impacte de gènere emès per l'Institut Català de la Dona, previst a l'article 62.1.d) de la Llei 13/1989, el qual informa positivament sobre el contingut del Projecte, tot i que proposa la incorporació d'un segon apartat en la disposició addicional amb la finalitat que el Departament d'Agricultura, Ramaderia i Pesca fomenti «accions positives que afavoreixin l'accés de les dones a les confraries de pescadors i també a llur formació i promoció».
Aquesta proposta no ha estat incorporada al text sotmès a dictamen.
Finalment, l'expedient inclou l'informe jurídic preceptiu emès per l'Assessoria Jurídica del Departament d'Agricultura, Ramaderia i Pesca, en el qual es descriu el procediment d'elaboració de la norma i el seu contingut dispositiu, sense entrar a valorar les propostes que foren fetes en el tràmit de consulta a diverses entitats associatives del sector, com l'Associació d'Armadors de Pesca Tradicional de la Ràpita, la Federació Territorial de Confraries de Pescadors de Barcelona i l'Associació d'Armadors d'Arrossegament dels Alfacs.
A l'expedient consta una nota de la Unitat Central del Gabinet Jurídic de la Generalitat, en la qual es diu que, en la mesura que en l'informe jurídic emès per l'Assessoria s'han incorporat les observacions indicades per aquesta Unitat Central (tot i que aquestes observacions no consten a l'expedient), se subscriu íntegrament el contingut de la proposta d'informe de la unitat del Departament que promou el Projecte de decret.
V. Observacions sobre el contingut del Projecte
1) Article 1: hi hauria de dir «normativa aplicable» i no «àmbit d'aplicació».
Tal com sembla deduir-se de la correcció manual realitzada en el text d'aquest precepte, l'ordre de les disposicions que regeixen el procés electoral ha d'ésser el que estableix la mateixa Llei habilitant en l'article 31.
2) Article 4.4 (sobre la condició d'elegibles): en aquest precepte s'estableix que la condició d'elegibles la tenen les persones que, a més de la condició d'electors, compleixen els requisits determinats pels estatuts de cada confraria.
Tenint en compte que, en efecte, aquest és un requisit que estableix la Llei, però que, no obstant això, el Projecte el reprodueix de forma incompleta, convindria que en aquest sentit hi incorporés totes les previsions que estableix l'article 33.4 de la Llei, a fi d'evitar-ne una interpretació equívoca.
Perquè, en efecte, la Llei diu que per tenir la condició d'elector s'ha d'ésser membre d'una confraria, però, a més, exigeix -a banda dels requisits que puguin establir els estatuts de la confraria- que tinguin una antiguitat mínima de dos anys com a membres d'aquesta, trobar-se en actiu en l'exercici de la professió en el moment de l'elecció, no estar incapacitats o inhabilitats, etc. Per tant, tenint en compte que el Projecte de decret no hi afegeix cap requisit addicional que desplegui aquells que la Llei ja havia establert, l'opció que li queda al Projecte és reiterar-los tots o bé prescindir-ne.
3) Article 16.4 (sobre el vot per correu): la remissió que es fa en aquest precepte a l'article 15.1.a) és incorrecta.
Cal deduir que, en realitat, la remissió relativa al vot per correu es fa a l'article 16.1.a).
D'altra banda, la relació establerta entre els articles 16.4 i 16.1.a) fa que el termini per sol·licitar l'exercici del vot per correu al comitè electoral de la confraria i el termini per emetre el vot coincideixin, fet que resulta inadequat.
El termini per sol·licitar la documentació que habiliti per emetre el vot per correu no pot coincidir amb el termini per fer efectiu el vot adreçat a l'Administració electoral, és a dir, per exercir el dret de sufragi per correu.
En aquest sentit, caldria introduir les modificacions adients en la determinació dels terminis respectius, perquè l'acabament del termini per sol·licitar la documentació no pot coincidir amb el termini per enviar el vot, un cop obtinguda aquella, a l'òrgan de l'Administració electoral competent.
4) Altres observacions: En el preàmbul cal que es faci constar si el decret es dicta d'acord amb el dictamen la Comissió Jurídica Assessora o després d'haver-lo vist.
Article 14.4: tenint en compte que durant el procés electoral s'exigeix un sol requisit als candidats sobre la documentació que s'ha de formalitzar, es proposa una redacció del precepte en el sentit següent: «14.4 Durant el procés electoral els candidats hauran de formalitzar l'escrit de presentació de la candidatura corresponent.»
Article 19: a fi de millorar-ne la redacció, convindria introduir-hi un punt i seguit on en el redactat hi ha una coma.
Es pot elevar al Govern el Projecte de decret pel qual s'estableix el procediment electoral de les confraries de pescadors i les seves federacions amb les observacions contingudes en el cos del Dictamen.